Светилище „Монте Стела“ (Ивреа)

„Монте Стела“ (на италиански: Santuario di Monte Stella), с пълно наименование Светилище „Нашата господарка на Монте Стела“ (на италиански: Santuario "Nostra Signora del Monte Stella"), е римокатолическо светилище, посветено на Черната Мадона, разположено в град Ивреа, регион Пиемонт, Северна Италия. История На няколко крачки от пазарния площад на Ивреа, по близкия хълм се вие стара улица от XIX век – Виа Кручис (Via Crucis), която води към Светилището на Мадона дел Монте Стела, познато сред местните жители просто като „Светилище Монте Стела“ (букв. „Светилище на хълма „Звезда“). Първото светилище е издигнато през 1627 г., след изоставянето на предходния параклис, посветен на Мадоната на Стела (днешния параклис на Тримата влъхви). То е разширено през 1658 г. като израз на дълбоката почит на жителите на Ивреа и Канавезе към „Черната мадона“ от Светилището Оропа в провинция Биела. От тази ранна постройка днес са запазени единствено камбанарията и съседната стена на сегашната църква, върху която личат останки от изографисан люнет. Настоящата църква, посветена на „Мадона дел Монте Стела“, е кръгъл храм, построен в края на XIX век в неоготически стил. През 1954 г., по инициатива на жителите на Ивреа, започват дейности по реконструкция на светилището, но от планираните работи е реализирана единствено новата апсида. Параклис на Тримата влъхви На върха на хълма „Стела“ се издига и Параклисът на Тримата влъхви, първоначално посветен на Пресвета Богородица от Монте Стела. Според местните хроникьори скромната романска постройка е издигната от общността на Ивреа около 1220 г., след като св. Франциск от Асизи преминава през града и препоръчва нейното построяване. През втората половина на XVII век, когато по средата на хълма е изградена новата църква, параклисът е преосветен в чест на Тримата влъхви. Днес от оригиналната структура е запазена единствено апсидата, върху която се откроява рядък двукрилен прозорец с тясна и удължена правоъгълна форма. Параклисът е място за поклонение на Богоявление, празник, който според старо църковно решение предоставя на вярващите пълно опрощение на греховете. Древният обред на шествието и принасянето на свещи в параклиса е част от традиционните чествания в рамките на Карнавала на Ивреа, който започва всяка година именно на Богоявление. Художествени произведения По свещения маршрут на Виа Кручис са разположени 14 параклиса, издигнати през 1839 г. и украсени със сцени от Страстите Христови, дело на художника Доменико Катанео. През 1923 г. те са повторно изографисани от епоредиезеца Симоне Саласа. В основата на всеки параклис, върху мраморна плоча, са гравирани четири стиха: два описват представената сцена от Страстите Христови, а другите два отправят морално наставление към минувачите и поклонниците. В Параклиса на Тримата влъхви се е съхранявала ценна скулптурна група с Поклонението на влъхвите, дело на неизвестен автор от края на XV век. Днес тя се намира в Градския музей „Гарда“ в Ивреа. След реставрационните дейности от 2004 г. в страничния олтар от лявата страна на нефа бяха открити великолепни ренесансови стенописи от началото на XVI век: триптих с Мадоната с Младенеца и св. Йосиф, разположени между св. Рох и св. Себастиан. Триптихът е дело на неизвестен художник, работил в Канавезе и Вале д'Аоста, повлиян от стила на Джовани Мартино Спанцоти, автор на цикъла „Страстите Христови“ в църквата Свети Бернардин (Ивреа). Вижте също Източници ((it)) Информация за Светилището на сайта Città e Cattedrali ((it)) Информация за Светилището на сайта Piemonte Sacro ((it)) Информация за Параклиса на тримата влъхви на сайта на Общината Архив на оригинала от 2023-02-07 в Wayback Machine.